## Felhívás a köztársasági ösztöndíj 2016/2017. tanévre szóló pályázatára

A Moholy-Nagy Művészeti Egyetem a nemzeti felsőoktatásról szóló 2011. évi CCIV. törvényben, valamint a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III. 26.) Korm. rendeletben foglaltak szerint a 2016/2017. tanévre szóló pályázatot hirdet

**köztársasági ösztöndíj elnyerésére.**

Köztársasági ösztöndíjra pályázhat a MOME azon teljes idejű alapképzésben vagy mesterképzésben részt vevő hallgatója, aki jelenlegi vagy korábbi tanulmányai során legalább két félévre bejelentkezett és legalább 55 kreditet megszerzett.

Köztársasági ösztöndíjban tanulmányi és szakmai eredményeik magas színvonalának megtartása céljából a MOME azon hallgatói részesülhetnek, akik

* kiemelkedő tanulmányi eredményt értek el, illetőleg
* szakmai területen kimagasló munkát végeztek

a 2015/2016. tanévnek megfelelő oktatási időszakban.

Köztársasági ösztöndíjban a 2016/2017. tanévben összesen 7 fő részesíthető.

A köztársasági ösztöndíj egy teljes tanévre, azaz 10 hónapra szól, összege 2016-ban **34.000 Ft/fő/hó**.

A pályázatokat a hallgatók **2016. július 1. napjáig** a szak szerint illetékes oktatási egységekhez, az intézetekhez nyújtják be. E határidő után pályázatot már nem lehet fogadni. A pályázatot a Tanulmányi, Információs és Oktatási Központ által biztosított nyomtatványon kell benyújtani. Az oktatási szervezeti egységek a pályázatokat az általuk javasolt sorrendbe állítják, s személyre szóló indoklással megküldik a tanulmányi iroda igazgatójának. A pályázati feltételeknek megfelelő hallgatókat a rektor rangsorolja és az egyetem szenátusának jóváhagyása alapján terjeszti fel az oktatásért felelős miniszterhez. A miniszter döntését a rektor a tanévnyitó ünnepi szenátusi ülésen ismerteti.

A 2016/2017. tanévre elnyert köztársasági ösztöndíj csak a 2016/2017. tanévben folyósítható. Amennyiben a hallgató hallgatói jogviszonya az Nftv. 59. § (1) bekezdésében meghatározottak szerint megszűnik vagy szünetel, számára a köztársasági ösztöndíj tovább nem folyósítható; nem szűnik meg azonban az alapképzésben részt vevő hallgató hallgatói jogviszonya, ha az alapfokozat megszerzését követően a soron következő félévre mesterképzésre felvételt nyer, így a köztársasági ösztöndíjra való pályázási lehetőség kiterjed valamennyi olyan hallgatóra, aki a pályázást követő szemeszterben felsőoktatási tanulmányait fokozatváltó hallgatóként folytatni kívánja.

A pályázatokat a Tanulmányi, Információs és Oktatási Központ által készített, jelen felhíváshoz csatolt pályázati adatlapon az illetékes szakmai szervezeti egységnél (intézet) kell benyújtani.

A pályázat benyújtásának határideje: **2016. július 1.**